**Základná škola s materskou školou Vagonárska ulica1600/4, Poprad – Spišská Sobota**

**Štatút športových hokejových tried, hokejovej prípravky a hokejovej predprípravky.**

***Úvodné ustanovenia***

Tento štatút upravuje podmienky zabezpečenia starostlivosti o žiakov športových tried ľadového hokeja, hokejovej prípravky a hokejovej predprípravky pri ZŠ s MŠ Vagonárska 1600/4, Poprad – Spišská Sobota a osobitosti organizácie výchovno-vzdelávacieho procesu v týchto triedach.

ŠTĽH, hokejová prípravka a hokejová predprípravka ( ďalej len ŠHT ) sú zriadené za účelom prípravy športovo nadaných a talentovaných žiakov v ľadovom hokeji . Vyučovanie sa realizuje v predmete športová príprava podľa platných učebných osnov, ktoré sú záväzným dokumentom pre učiteľov športovej prípravy a trénerov športových hokejových tried. Športová a pohybová príprava sa zabezpečuje formou športových tréningov, sústredení a účasťou na pravidelných športových súťažiach organizovaných SZĽH pre príslušné vekové kategórie. Riaditeľ školy každoročne vypracuje Výkaz o športovej triede 26 – 01, podľa stavu k 31.12. a odošle na OÚ – odbor školstva.

***1. Organizácia výchovno–vzdelávacieho procesu v športových triedach***

1.1 ŠHT sa otvárajú s počtami žiakov v zmysle platnej školskej legislatívy.

1.2 Učebný plán v ŠHT vychádza zo Štátneho vzdelávacieho programu a Školského vzdelávacieho programu.

1.3 Pre žiaka ŠHT je povinnou súčasťou výchovno- vzdelávacieho procesu každý tréning (okrem PN), zápas (podľa nominácie trénera) a sústredenie nad rámec učebných plánov v Školskom vzdelávacom programe.

1.4 Pre zabezpečenie koordinácie výchovno- vzdelávacej činnosti a športovej prípravy

výkonný riaditeľ HK určí zamestnanca povereného komunikáciou so školou

( manažér mládeže ) a umožní poverenému zamestnancovi školy sa zúčastňovať ak je to potrebné trénerskej rady .

1.5 Presun žiakov na zimný štadión je zabezpečený:

- na školské tréningy ( pod vedením zamestnanca školy alebo HK Poprad )

- na klubové tréningy ( individuálne s poučením o BOZP )

***2. Personálne zabezpečenie***

1. Riaditeľ školy a výkonný riaditeľ HK Poprad sa snažia o kvalifikované a odborné personálne zabezpečenie v ŠTĽH, v HP a HPP.
2. Hodiny telesnej výchovy zabezpečujú kvalifikovaní učitelia telesnej výchovy.
3. Športovú a pohybovú prípravu zabezpečujú kvalifikovaní učitelia telesnej výchovy a profesionálni tréneri s príslušnou kvalifikáciou ( zamestnanci HK Poprad ).
4. Povinnosti trénerov:
   * vypracovať plán prípravy na školský rok /sezónu/
   * povinnosť viesť tréningový denník
   * vedenie agendy o jednotlivých žiakoch – osobné listy a evidenčné listy /výsledky testovania, počet zápasov, reprezentačné štarty, kvantitatívne ukazovatele tréningového plánu, ...../
   * spracovať a vyhodnotiť športovú činnosť ŠTĽH v sezóne do 30.04 a stručnú správu odovzdať vedeniu školy.

- zabezpečovať pedagogický dozor nad žiakmi ŠTĽH pri športových podujatiach

- pri akciách v rámci rozvrhu hodín ( mimoriadny tréning, zápas, sústredenie ...) je tréner alebo manažér mládeže povinný prebrať žiakov zo školy a pred tým s dostatočným predstihom vypísať a odovzdať vedeniu školy – **Záznam o organizácii a poučení o bezpečnosti a ochrane zdravia.**

- s dostatočným predstihom informovať vedenie školy o možných zmenách v rozpise tréningov, zápasov alebo zmenách v zostave nominovaných hráčov na zápas alebo sústredenie

* spolupracovať a komunikovať s vedením školy, s triednym učiteľom a rodičmi pri

výchovných, vzdelávacích, zdravotných a športových problémoch žiakov

* zúčastňovať sa na zasadnutiach trénerskej rady v rámci hokejového klubu, a po prizvaní aj triednych schôdzí rodičovského združenia

2.5. Ak žiak spĺňa kvalitatívne a výkonnostné parametre (určí trénerská rada), môže byť ostaršený a môže absolvovať tréningy a zápasy s vyšším ročníkom. Tréner je povinný s dostatočným predstihom informovať vedenie školy o tejto skutočnosti. Zákonný zástupca žiaka je povinný požiadať o udelenie individuálneho učebného plánu na presne určené obdobie v prípade ak tréningový proces vo vyššom ročníku zasahuje do rozvrhu hodín žiaka

2.6 Trénerom pri organizačnej práci v hokejových triedach pomáha vedúci mužstva z radov rodičov.

***3. Finančné zabezpečenie***

3.1. Činnosť športových tried je zabezpečená normatívnym financovaním prostredníctvom zriaďovateľa.

3.2. Časť nákladov znášajú aj rodičia žiakov ŠHT ( klubové a triedne poplatky )

3.3. Na činnosť športových tried môžu formou darov prispievať aj iné fyzické a právnické osoby

***4. Zdravotné zabezpečenie***

4.1. Žiaci ŠHT minimálne jedenkrát ročne absolvujú komplexné lekárske vyšetrenie u športového lekára v sprievode zákonného zástupcu

4.2. Podľa potreby sú žiaci vyšetrovaní a sledovaní detským pediatrom, resp. ďalšími špecialistami.

4.3. Pri zápise do ŠHT musí žiak absolvovať vyšetrenie v CPPPaP.

4.4. Škola v rámci športovej prípravy umožní žiakom regeneráciu síl na plavárni, ostatné formy regenerácie zabezpečuje HK Poprad.

4.5. Počas zápasov, sústredení a pretekov je zabezpečená zdravotná služba na náklady HK Poprad

***5. Materiálne a priestorové zabezpečenie***

1. Základná škola poskytuje telocvičňu a športový areál v objekte školy.
2. Iné priestory – zimný štadión, plaváreň
3. HK poskytuje ľadovú plochu na výuku športovej prípravy a na majstrovské, prípravné zápasy a turnaje, taktiež šatne pre každú ŠHT.
4. Pre ostatných členov HK Poprad môže poskytnúť škola priestory len na základe zmluvy o prenájme nebytových priestorov.

***6. Zabezpečenie tréningového procesu***

6.1. Predpísaný rozsah týždennej prípravy bude zabezpečený nasledovne:

- 2 vyučovacie hodiny telesnej výchovy

- 4 – 5 vyučovacích hodín športovej prípravy

- tréningová činnosť v HK

- zápasy (prípravné, turnajové a súťažné)

6.2. Športová príprava je v školskom roku rozdelená do dvoch etáp. V septembri až

marci príprava na ľade a apríli až júni príprava mimo ľadu.

***7. Výber, zaraďovanie, preraďovanie a vyradenie žiakov ŠTĽH***

7.1. Do ŠTĽH sa vyberajú športovo-talentovaní žiaci z rôznych základných škôl na základe výberu alebo náboru, súhlasu lekára a zákonného zástupcu žiaka. Výber sa uskutočňuje na základe výsledkov dosiahnutých pri overovaní schopností a predpokladov pre športovú výchovu počas prípravy v prípravke a na základe dosahovaných výchovno-vzdelávacích výsledkov.

7.2. Umožniť nadaným žiakom prestupujúcim počas školského roka z inej školy, na ktorej nie sú športové triedy, absolvovať športové výkonnostné testy v danom ročníku. Pokiaľ žiak navštevoval na inej škole športovú triedu a dosahoval požadované výsledky v prospechu, správaní, ale aj v športovom raste, môže byť zaradený do športovej triedy aj bez športových výkonnostných testov.

7.3. Riaditeľ školy môže vyradiť žiaka zo ŠTĽH, HP a HPP po prerokovaní v trénerskej rade a pedagogickej rade, ak stratí predpoklady pre:

a/ ďalší športový rast – posúdi tréner spolu s triednym učiteľom alebo lekárom

b/ úspešné štúdium a neprospieva, alebo má zníženú známku zo správania ( 3 alebo 4) - posúdi vyučujúci daného predmetu s triednym učiteľom a rozhodne pedagogická rada školy

c/ rozvoj športového nadania z dôvodu zhoršenia zdravotného stavu – posúdi lekár

d/ na žiadosť zákonného zástupcu žiaka.

7.4. Riaditeľ školy informuje o vyradení žiaka zo ŠTĽH, HP a HPP jeho zákonného

zástupcu

7.5. Postup pri riešení opakovaných priestupkov voči správaniu v škole alebo pri športovej

činnosti (sú vždy realizované po dohode medzi triednym učiteľom a trénerom) :

- pohovor s rodičmi

- zastavenie športovej činnosti (dĺžka po dohovore s trénerom)

- dočasné preradenie žiaka do klasickej triedy

- znížená známka so správania 2. stupeň podmienečné vylúčenie zo ŠHT

- znížená známka so správania 3.alebo 4. stupeň vylúčenie zo ŠHT

7.6. Postup pri prospechových dôvodoch:

- polročné vysvedčenie ( nedostatočný) – podmienečné vylúčenie

- koncoročné vysvedčenie ( nedostatočný)- vylúčenie zo ŠHT

***8. Výchovno-vzdelávací proces***

8.1. Žiaci ŠHT sú riadnymi žiakmi školy a v oblasti výchovy, vzdelávania a hodnotenia majú rovnaké práva a povinnosti ako ostatní žiaci školy.

8.2. Reprezentujú nielen svoju osobu, školu, hokejový klub, ale aj mesto Poprad a s tým súvisí aj správanie sa na verejnosti, vhodná komunikácia s okolím, znalosti spoločenského bontónu.

8.3. Absolvujú testy všeobecnej a špeciálnej pripravenosti.

8.4. Plne rešpektujú pokyny pedagógov, trénerov, vedúcich mužstiev, a nepedagogických

zamestnancov školy.

8.5. Svoju športovú výkonnosť zvyšujú individuálnymi aktivitami.

8.6. Počas tréningov a zápasov podávajú výkony podľa svojich najlepších možností a schopností.

8.7. Majú pravidelnú tréningovú dochádzku.

8.8. Snažia sa o dobré študijné výsledky, majú pravidelnú a včasnú dochádzku do školy.

8.9. Rešpektujú vnútorný školský poriadok a riadia sa podľa neho.

8.10. Rešpektujú zákaz výstrednosti zovňajška a svojho vzhľadu – farbenie vlasov, nosenie náušníc, pearsingu.

8.11. Dbajú na správnu životosprávu.

***Záverečné ustanovenia***

Štatút nadobúda účinnosť dňom vydania a podpísaním všetkých zainteresovaných subjektov.

Prehodnotenie a zmeny v štatúte sa uskutočňujú priebežne s oboznámením a súhlasom všetkých zainteresovaných subjektov.

V Poprade, dňa : 19.09.2016

**Hokejový klub:**

Mgr. Ľudovít Jurinyi – výkonný riaditeľ HK ŠKP Poprad

**Základná škola s materskou školou:**

PaedDr. Adriana Oravcová – riaditeľka školy